**Proces - verbal**

**al ședinței extraordinare a Consiliului Județean Vrancea**

**din data de 23 septembrie 2025**

În data de 23 septembrie 2025, la sediul Consiliului Județean Vrancea din Focșani, str. Cuza Vodă nr. 56, a avut loc ședința extraordinară a Consiliului Județean Vrancea convocată prin Dispoziția nr.226 din 19 septembrie 2025.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Nicușor Halici, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință, și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 31 de consilieri județeni din 32 de consilieri județeni în funcție, la care se adaugă și președintele Consiliului Județean Vrancea. Absent a fost domnul Mărgărit Florin.

Președintele Consiliului Județean Vrancea a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

Președintele consiliului județean a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese, precizând totodată că nu a fost depus nici un amendament la secretarul general al județului la proiectele de hotărâri supuse dezbaterii.

**Președintele Consiliului Județean Vrancea, domnul Nicușor Halici**, a arătat că urgența convocării autorității deliberative în ședință extraordinară este justificată de necesitatea adoptării unor proiecte strâns legate de investiția „Campus universitar”, investiție care se derulează într-un ritm alert și susținut, pentru a fi respectate atât contractul de finanțare, cât și cel cu antreprenorul general, care nu pot fi amânate până la întrunirea deliberativului într-o ședință ordinară.

Uzitând de această convocare, s-a propus preluarea, în domeniul public al Județului, a suprafeței de 558.012 m.p. din domeniul public al Orașului Mărășești, în vederea întregirii suprafeței pe care județul o deține deja și pentru care este necesară întocmirea documentațiilor de PUZ.

Totodată, s-a subliniat că toate detaliile au fost expuse mai pe larg în referatele de fundamentare ale fiecărui proiect.

În conformitate cu prevederile legale, domnul președinte Nicușor Halici a dat cuvântul secretarului general al județului, doamna Raluca Dan, pentru a supune spre aprobare procesul-verbal al ședinței ordinare din 11 septembrie 2025.

**Fiind supus votului, procesul -verbal a fost aprobat cu unanimitate de voturi.**

**Ordinea de zi a ședinței a fost aprobată cu unanimitate de voturi.**

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind „ Inscrierea sub aspect valoric și cantitativ în evidențele contabile ale Unității Administrativ-Teritoriale Județul Vrancea, a masei lemnoase aferentă unui număr total de 21 arbori (nuci) cu un volum brut total de 2.81 m.c.”.

**Fiind supus votului, proiectul de hotărâre a fost adoptat în unanimitate**. (31 voturi „pentru”)

**La punctul 2** proiectul privind „ Acordarea cu titlu gratuit a cantității de 2.81 mc material lemnos – lemn de foc către Serviciul Public Județean „Salvamont” Vrancea”.

**Președintele Consiliului Județean Vrancea, domnul Nicușor Halici**, a menționat că este vorba de cantitatea aferentă proiectului anterior, care trebuie distribuită, respectiv descărcată din gestiune de către operatorul care efectuează lucrările.

**Fiind supus votului, proiectul de hotărâre a fost** **adoptat în unanimitate.** (31 voturi „pentru”)

**La punctul 3** proiectul privind „Preluarea imobilului teren în suprafață totală de 558.012 mp, din domeniul public al Orașului Mărășești în domeniul public al Județului Vrancea”.

**Președintele Consiliului Județean Vrancea, domnul Nicușor Halici**, a menționat că urmează să fie stabilită suprafața necesară pentru utilități, urmând ca terenul care nu va fi util zonei industriale să fie restituit Orașului Mărășești, în domeniul public.

**Fiind supus votului, proiectul de hotărâre a fost adoptat în unanimitate.** (31 voturi „pentru”)

**Președintele Consiliului Județean Vrancea, domnul Nicușor Halici**, a informat consilierii județeni că două dintre proiectele înscrise pe ordinea de zi vizează investiția pentru proiectul „Campusul universitar”. S-a arătat că este necesar să fie prezintată situația la zi a acestui obiectiv, pentru o informare corectă a tuturor membrilor deliberativului.

Astfel, la acest moment au fost realizate săpăturile pentru fundațiile celor patru clădiri componente ale campusului, fiind adusă aproape întreaga cantitate de fier necesară pentru lucrările de fundare. De asemenea, se execută drumul tehnologic, care va deveni ulterior drum de acces, iar organizarea de șantier se realizează într-un ritm alert. Totodată, zona dispune de racordare la energie electrică, iar lucrările la rețeaua de apă și canalizare sunt în curs de finalizare.

Președintele a subliniat că investiția nu va fi oprită, în ciuda dificultăților întâmpinate, inclusiv a piedicilor de natură politică. A apreciat drept incorect faptul că, printr-un memorandum guvernamental, au fost incluse trei campusuri universitare fără ordine de începere a lucrărilor, în timp ce proiectul de la Vrancea – care dispune de autorizație de construire, ordine de începere și lucrări efective în derulare – nu a fost cuprins în document.

**Președintele Consiliului Județean Vrancea, domnul Nicușor Halici** , a reafirmat că nu va accepta compromisuri și nici tentative de blocare a proiectului, întrucât „Campusul universitar” reprezintă o investiție matură, necesară județului, asumată spre finalizare până la 31 august 2026, conform contractului de finanțare.

De asemenea, a arătat că toate termenele contractuale au fost respectate de Consiliul Județean, întârzierile fiind generate exclusiv de statul român, prin procedurile de semnare a contractului de finanțare și contestațiile aferente licitațiilor de execuție. A menționat că acest contract de finanțare produce efecte juridice și a generat, la rândul său, alte contracte aflate în derulare, care nu pot fi denunțate unilateral.

În încheiere, Președintele a subliniat că nu poate fi acceptată blocarea dezvoltării județului Vrancea prin interese partizane și că va continua să depună toate eforturile pentru ducerea la bun sfârșit a proiectului „Campusul universitar”, în beneficiul comunității.

La începutul ședinței, pentru validarea prezenței, **domnul consilier județean, Dănuț Mocanu**, a avut camera video activată, însă în momentul votării proiectelor de hotărâri, aceasta nu a mai fost pornită. Întrucât activarea camerei este o condiție obligatorie pentru validarea votului în cadrul ședințelor on-line, votul exprimat de domnul consilier județean, Dănuț Mocanu nu a putut fi contabilizat.

Epuizându-se punctele înscrise pe ordinea de zi, președintele consiliului județean, domnul Nicușor Halici, a declarat închise lucrările ședinței extraordinare a Consiliului Județean Vrancea din 23 septembrie 2025.

**Președintele**

**Consiliului Județean Vrancea**

**Nicușor HALICI**

**Secretarul general al județului**

**Raluca Dan**